**Dôvodová správa**

**Všeobecná časť**

 Skupina poslancov Národnej rady Slovenskej republiky predkladá na rokovanie Národnej rady Slovenskej republiky návrh zákona, ktorým sa mení zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov a ktorým sa mení zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „návrh zákona“).

 Cieľom návrhu zákona je vytvoriť podmienky pre lepší prístup k povolaniam vo verejnom sektore pre ľudí s vysokoškolským vzdelaním prvého stupňa. Navrhovatelia sú presvedčení, že v súčasnej nepriaznivej ekonomickej situácii a vysokej nezamestnanosti mladých ľudí do 25 rokov by mal štát otvoriť kvalifikačné predpoklady na výkon povolania vo verejnom sektore všade tam, kde pre to sú podmienky.

 V štátnej službe je to 8. platová trieda a vo verejnej službe 11. platová trieda, kde sa podľa platného a účinného právneho stavu vyžaduje vysokoškolské vzdelanie druhého stupňa. Pod otvorením kvalifikačných predpokladov sa takto myslí ich zmena v tom zmysle, že pre 8. platovú triedu v štátnej službe a 11. platovú triedu vo verejnej službe by postačovalo vysokoškolské vzdelanie prvého stupňa.

 Vychádzajúc z nariadenia vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní, by vysokoškolské vzdelanie prvého stupňa postačovalo napríklad pre tieto činnosti:

získavanie a spracúvanie informácií a vysvetlení pre verejnosť, masmediálnu oblasť alebo iné inštitúcie,

protokolárne zabezpečovanie oficiálnych alebo zahraničných pracovných alebo služobných návštev,

koordinovanie, metodické usmerňovanie a organizovanie domácich výstav alebo zahraničných výstav,

zabezpečovanie odbornej práce v oblasti marketingu a propagácie letísk,

metodická činnosť pri tvorbe komplexných dlhodobých plánov v oblasti prevádzky a údržby pozemných komunikácií vrátane súvisiacich objektov na celoštátnej úrovni,

koncepčná činnosť v oblasti marketingu a propagácie cestovného ruchu na celoštátnej úrovni,

koordinácia práce a technicko-organizačné zabezpečovanie jednotlivých denných vydaní Obchodného vestníka,

tvorba, organizovanie a zabezpečovanie kultúrnych podujatí alebo vzdelávacích podujatí, programových činností a produkčných činností v kultúrnych alebo v osvetových zariadeniach,

tvorba koncepcie, koordinovanie a metodické usmerňovanie náročných kultúrnych podujatí na celoštátnej úrovni,

koordinovanie a metodické usmerňovanie osvetových činností (kultúrnych činností alebo vzdelávacích činností) z celoštátnej úrovne,

zabezpečovanie zahraničných rekreácií pre priamo riadených zamestnávateľov ozbrojených zložiek.

 Navrhovatelia tak majú za to, že pre výkon činností zaradených do vyššie uvedených platových tried je plne postačujúce vysokoškolské vzdelanie prvého stupňa.

 Zámer predloženého návrhu zákona je svojimi cieľmi v súlade s Programovým vyhlásením vlády Slovenskej republiky, kde je ako kľúčová úloha identifikovaná snaha „znížiť vysokú nezamestnanosť mladých ľudí a systematicky riešiť problém dlhodobej, najmä regionálnej nezamestnanosti“.

 Navrhované znenie zákona bude mať pozitívne sociálne vplyvy na nezamestnanosť obyvateľstva, pretože občania s vysokoškolským vzdelaním prvého stupňa budú mať možnosť hlásiť sa na pracovné miesta zaradené v spomenutých platových triedach. Vplyvy na rozpočet verejnej správy, podnikateľské prostredie, životné prostredie či informatizáciu spoločnosti sa nepredpokladajú.

 Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

 Kvalifikačné predpoklady 8. platovej triedy štátneho zamestnanca v prílohe č. 1 k zákonu č. 400/2009 Z. z. o štátnej službe a o zmene a doplnení niektorých zákonov v znení neskorších predpisov sa menia tak, že popri vysokoškolskom vzdelaní druhého stupňa bude postačovať aj vysokoškolské vzdelanie prvého stupňa.

**K Čl. II**

Kvalifikačné predpoklady 11. platovej triedy pri výkone práce vo verejnom záujme v prílohe č. 1 k zákonu č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov sa menia tak, že popri vysokoškolskom vzdelaní druhého stupňa bude postačovať aj vysokoškolské vzdelanie prvého stupňa.

**K Čl. III**

Navrhuje sa, aby návrh zákona nadobudol účinnosť 1. júla 2014.